recursal/SuperWikiNEXT-32B huggingface dataset:
**Suomen teatterikoulu** oli 1943–1979 toiminut oppilaitos, josta valmistui näyttelijöitä ja ohjaajia suomalaisiin ammattiteattereihin. Sen toimipaikka sijaitsi Suomen Kansallisteatterin Pienen näyttämön rakennuksessa. Koulun toimintaa ylläpiti kannatusosakeyhtiö. Keväisin järjestetyissä karsintakokeissa valittiin yhteensä 15–20 oppilasta kolmevuotisille näyttelijä- ja ohjaajalinjoille. Suomen teatterikoulu jatkoi Kansallisteatterin oppilaskoulun (1906–1920) ja Suomen Näyttämöopiston (1920–1939) työtä.

Kouluun valituille 17–22-vuotiaille oppilaille annettiin opetusta näyttelijäntyössä, improvisoinnissa, rytmiikassa, pantomimiikassa, miekkailussa, äänenmuodostuksessa, fonetiikassa, laulussa, kielissä, kirjallisuudessa ja kulttuurihistoriassa.

Teatterikoulun korkeakouluosasto aloitti toimintansa 1962. Se koulutti ohjaajia, kriitikoita ja dramaturgeja kolme vuotta kestäneessä opetuksessa. Oppilaiden teoreettisista opinnoista huolehti Helsingin yliopiston historiallis-kielitieteellinen osasto. Näyttelijäosasto ja korkeakouluosasto yhdistettiin 1971.

Oppilaitoksen rehtoreina toimivat Wilho Ilmari 1943–1963 ja Jouko Paavola 1963–. Vuonna 1979 Suomen teatterikoulu ja Svenska Teaterskolan yhdistettiin ja muodostettiin valtiollinen kaksikielinen Teatterikorkeakoulu.

Lähteet
-------

1. 1 2 3  *Uusi tietosanakirja*. Osa 20, palsta 718, hakusana Teatterikoulu. Helsinki: Tietosanakirja oy, 1965.
2. 1 2  Historiamme Taideyliopisto. Viitattu 16.6.2021.
3. ↑  *Otavan iso tietosanakirja*. Osa 8, palsta 1193, hakusana Teatterikoulu. Helsinki: Otava, 1964.
4. ↑  Helmikuu: Näyttelijän koulutus Teatterimuseo. Viitattu 16.6.2021.
5. ↑  Teatterikorkeakoulun merkkivuodet ja rehtorit Taideyliopisto. Viitattu 16.6.2021.
**Valkotryffeli** (*Tuber magnatum*) on tryffelilaji, jota kasvaa eteläisessä Euroopassa. Sen perinteisiä kasvupaikkakuntia on muun muassa Alba. Valkotryffelin kaupallista viljelyä suunnitellaan. Se on arvokkain tryffeli, ja se maksaa yli 3000 euroa kilolta.

Elinympäristö
-------------

Valkotryffeli kasvaa yleensä kalkkipitoisessa maaperässä, symbioosissa tammen, pähkinäpensaan, poppelin tai pyökin kanssa.

Valkotryffelin syöminen
-----------------------

Valkotryffeleitä syödään raakoina, koska muuten ne menettäisivät makunsa.

Ulkonäkö
--------

Valkotryffelit voivat saavuttaa 12 senttimetrin halkaisijan ja 500 gramman painon, vaikkakin ne ovat yleensä paljon pienempiä.

Kaupankäynti
------------

Valkotryffelien kilohinta on yleensä 3000–5000 euroa, mutta poikkeuksellisen suurten valkotryffelien hinta voi nousta jopa satoihin tuhansiin. Tästä esimerkkinä on vuonna 2007 tapahtunut kauppa, jossa Stanley Ho osti 330 000 dollarilla 1,5 kilogrammaa painavan valkotryffelin, joka oli suurin löydetty valkotryffeli vuosikymmeniin.

Lähteet
-------

* Antonio Rodríguez: Tuber magnatum *Trufamania*. Viitattu 3.12.2022

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Tuber magnatum 

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2360313
* EPPO: TUERMA
* Fungorum: 184470
* GBIF: 5258456
* iNaturalist: 123453
* MycoBank: 184470
* NCBI: 42249
* NZOR: 1d5f5bcb-7075-49a0-ad7e-e832c30bf469
* Open Tree of Life: 111449

 |

 |
**Silmäkeneva** on laaja suo- ja peltoalue Riihimäellä, joka oli kivikaudella yli 10 000 vuotta sitten muinaisjärvi. Silmäkenevan muinaisjärvi syntyi mannerjään kuluttamaan kallioperän painanteeseen. Se erkani Yoldiamerestä n. 9 000 eaa. Lähiympäristöineen Silmäkeneva muodostaa Etelä-Suomen oloissa ainutlaatuisen kivikautisen muinaisjäännöskokonaisuuden. Silmäkenevan muinaisjärven entisiltä rannoilta on löydetty useita kivikautisia asuinpaikkoja, jotka sijaitsivat 93-88 metrin korkeudella merenpinnasta.

Silmäkenevasta löytyi vuonna 1928 muinaissuksi, joka on radiohiilimenetelmällä ajoitettu ajanlaskun vaihteeseen.

Nykyinen Silmäkenevan suoalue on pinta-alaltaan noin 425 hehtaaria. Vantaanjoki laskee alueen läpi kohti Suomenlahtea. Riihimäen kaupungilla on suunnitelmia alueen virkistyskäyttöä koskien. Kanta-Hämeen lintutieteellisen yhdistyksen tekemässä linnustoselvityksessä vuosilta 2013-2014 on Silmäkenevan alue katsottu linnustollisesti yhdeksi Riihimäen merkittävimmistä kohteista.

Aiheesta muualla
----------------

* Riihimäen arkeologiset tutkimukset - Silmäkeneva mikroliitti.fi
* Silmäkenevan kaksitoista vuosituhatta (Arkistoitu – Internet Archive) utu.fi

Lähteet
-------

1. ↑  Riihimäen kaupungin ympäristön tila 2017 (Arkistoitu – Internet Archive), *riihimaki.fi*, viitattu 7.4.2020.
2. 1 2  Kulttuuriympäristöpalvelut Heiskanen & Luotu OY - Riihimäki: Parooninmäen asemakaava ja asemakaavan muutos: Alueen arkeologinen potentiaali ja arkeologisen perinnön huomioiminen kaavaprosessissa (Arkistoitu – Internet Archive) (sivut 10 ja 12), *riihimaki.fi*, viitattu 7.4.2020.
3. ↑  Etelä-Suomessa hiihdettiin Jeesuksen aikoihin nahalla liukastetulla mäntysuksella, *yle.fi*, viitattu 7.4.2020
4. ↑  Hämeen elinkeino-, liikenne- ja ympäristökeskus - Tulvavesien pidättäminen Vantaan-Herajoen valuma-alueella (sivu 33, kohde 12 - Silmäkeneva) *ymparisto.fi*, viitattu 6.10.2020.
**Silmäiltayökkönen** (*Acronicta auricoma*) on alku- ja keskikesän yöperhoslaji.

Koko ja ulkonäkö
----------------

Tumman harmaankirjava yökkönen, jonka siipiväli on 33–38 mm. Etusiipi on pohjaväriltään harmaa tai sinertävän harmaa. Siiven tyvessä on selkeä, musta tyvijuomu. Samoin siiven kärkiosan takanurkassa erottuu musta pitkittäisviiru. Ulompi poikkiviiru on musta, vaaleatäytteinen ja tummanharmaalla varjostunut. Rengastäplä on pieni, keskiosastaan tumma ja verrattain kaukana munuaistäplästä. Siipiripset ovat harmaa-valkoiset. Takasiivet ovat tummat, harmaanruskeat.

Samannäköinen laji on erityisesti suoiltayökkönen (*Acronicta menyanthidis*).

Täysikasvuinen toukka on musta ja sen selkäpuolella on kaksi riviä oransseja nystyjä, joista kustakin lähtee oranssinruskeiden karvojen tupsu. Toukan sivuilla karvat ovat mustia.

Levinneisyys ja lentoaika
-------------------------

Silmäiltayökkösen toukka.
Silmäiltayökköstä tavataan Euroopasta Itä-Siperiaan. Suomessa sitä tavataan koko maassa. Perhoset ovat lennossa toukokuun keskivaiheilta heinäkuulle.

Elinympäristö ja elintavat
--------------------------

Perhosta tavataan varsin monenlaisissa lehtipuita ja pensaita kasvavissa ympäristöissä, ei kuitenkaan tunturipaljakalla. Perhoset lentävät yöllä ja tulevat hyvin syötille, huonommin valolle. Kotelo talvehtii kotelokopan sisällä maassa.

Ravintokasvi
------------

Toukka on erilaisilla lehtipuilla, pensailla ja varvuilla elävä polyfagi.

Lähteet
-------

1. ↑
2. ↑
3. 1 2 3  Mikkola K, Jalas I. Suomen perhoset. Yökköset 2. Suomen Perhostutkijain Seura. Otava 1979. ISBN 951-1-04297-1 s. 43
4. ↑  Bestimmungshilfe des Lepiforums[vanhentunut linkki] (saksaksi)
5. 1 2
6. ↑  Perhoswiki[vanhentunut linkki]

Aiheesta muualla
----------------

* Moths and Butterflies of Europe and North Africa (englanniksi)
* Vlindernet (hollanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1535753
* Wikispecies: Acronicta auricoma
* BioLib: 53110
* BOLD: 59787
* EoL: 477293
* EUNIS: 311246
* Fauna Europaea: 449430
* Fauna Europaea (new): f7d59343-bd65-4f5a-b94e-81877d4f11f5
* GBIF: 1782927
* iNaturalist: 483482
* IRMNG: 10628918
* ITIS: 188671
* LepIndex: 261415
* LoB: 5263
* NBN: NHMSYS0021144508
* NCBI: 997507

 |

 |
*Tämä artikkeli kertoo ohjuksesta. Venäläiskirjailija Eduard Topolista on oma artikkelinsa.*
Topol-ohjus paraatissa Moskovassa.
**RT-2PM Topol** (venäjäksi РТ-2ПМ "Poppeli", DIA/Naton nimitys **SS-25 Sickle** "Sirppi") on Venäjän mannertenvälinen ohjus, jota alettiin sijoittaa asemiin vuonna 1988. Topol on ensimmäinen onnistunut liikkuvalta alustalta laukaistava kiinteäpolttoaineinen venäläinen mannertenvälinen ohjus. Se edustaa Venäjän mannertenvälisissä ohjuksissa ns. viidettä sukupolvea. Ohjuksen venäläinen GRAU-tunnus on 15Ж58 ("15Zh58"). Tunnetumpi on ohjuksen uudempi versio Topol-M.

Ohjus muistuttaa kooltaan ja muodoltaan USA:n Minuteman II-ohjusta, se on kolmivaiheinen ja kiinteäpolttoaineinen. Topol-ohjus laukaistaan maantiellä liikkuvalta laukaisualustalta kuorma-auton lavalta. Liikkuvalta laukaisualustalta laukaistava ohjus vaatii enemmän miehistöä ja on kalliimpi ylläpitää kuin siilosta laukaistava. Tämäntyyppisen ohjuksen etuna on se, että se ei ole niin haavoittuvainen ydinasehyökkäystä vastaan kuin kiinteään paikkaan sijoitettu ohjus – ensimmäinen ydinasein tehty hyökkäys ei ehdi tuhota kaikkia maanteillä liikkeellä olevia ohjuksia. Ohjus voidaan laukaista mistä tahansa partioreitin pisteestä.

Ennen Topolia venäläiset yrittivät moneen otteeseen kehittää eri suunnittelutoimistoissa liikkuvan, kiinteäpolttoaineisen mannertenvälisen ohjuksen. Ohjuksen kehittely alkoi 1977, koelennot alkoivat 1983 ja päättyivät 1987, ohjus oli operatiivisessa käyttökunnossa jo 1985. Kehittelyssä oli vaikutuksia mm. taistelunjohtojärjestelmän kehittämisessä.

Ohjuksen kantama on 10500 km. Venäläisten mukaan ohjuksen tarkkuus on 900 m, läntisten lähteiden mukaan 150–250 m. Ydinkärki on räjähdysvoimaltaan 550 kilotonnia ja koko ohjuksen kärki painaa 1000–1200 kiloa. Ohjuksen laukaisukanisteri on 22,3 metriä pitkä, 2 metrin läpimittainen putki.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **RT-2PM Topol**.
* FAS Topol
* MissileThreat Topol (Arkistoitu – Internet Archive)
* Globalsecurity.org SS-25 info
* Russian Topol
* Softwar SS-25 Topol (Arkistoitu – Internet Archive)
* (Arkistoitu – Internet Archive) (in Russian)
* Russian nuclear forces 2005 (Arkistoitu – Internet Archive)
* Spacetoday SS25
* Astronautux Topol

Venäjän ja aikaisemman Neuvostoliiton maasta maahan -ohjukset
SS-designaatio:  

SS-1 Scunner |
SS-1 Scud |
SS-2 Sibling |
SS-3 Shyster |
SS-4 Sandal |
SS-5 Skean |
SS-6 Sapwood |
SS-7 Saddler |
SS-8 Sasin |
SS-9 Scarp |
SS-10 Scrag |
SS-11 Sego |
SS-12 Scaleboard |
SS-13 Savage |
SS-14 Scamp\Scapegoat |
SS-15 Scrooge |
SS-16 Sinner |
SS-17 Spanker |
SS-18 Satan |
SS-19 Stiletto |
SS-20 Saber |
SS-21 Scarab |
SS-22 Scaleboard |
SS-23 Spider |
SS-24 Scalpel |
SS-25 Sickle |
SS-26 Stone |
SS-27 Stalin/Sickle B |
RS-28 Sarmat |
RS-24 |
**Pýrros Dímas** (kreik. Πύρρος Δήμας, etunimi joskus muodossa *Pírros*; albaniaksi: Pirro Dhima, s. 13. lokakuuta 1971 Himara) on Albaniassa syntynyt kreikkalainen painonnostaja ja kolminkertainen olympiavoittaja.

Dímas kuului etnisesti kreikkalaiseen vähemmistöön Albaniassa, jossa hän syntyi vuonna 1971. Dímas aloitti kansainvälisen kilpailemisen edustaen Albaniaa EM-kisoissa 1990. Seuraavana vuonna hän muutti Kreikkaan. Vuonna 1992 hän voitti Kreikan väreissä kultaa Barcelonan olympialaisissa.

Vuonna 1996 hän voitti jälleen kultaa Atlantan olympialaisissa, joissa hän oli myös Kreikan lipunkantaja avajaisissa. 1993 ja 1995 hän oli voittanut maailmanmestaruuden. Vuonna 1998 Dímas nosti kolmannen maailmanmestaruutensa.

Sydneyssä 2000 hän otti kolmannen olympiakultansa. Tähän saavutukseen on pystynyt hänen lisäkseen vain kolme painonnostajaa: Naim Süleymanoğlu, Kakhi Kakhiashvili ja Halil Mutlu.

Ateenan kisojen 2004 alla Dímas joutui polvileikkaukseen, mutta siitä huolimatta hän osallistui kisoihin. Pronssimitalillaan hänestä tuli kreikkalaisten kansallissankari.

Urallaan Dímas nosti 11 maailmanennätystä.

Aiheesta muualla
----------------

* Dímas olympic.org:ssa
* Dímas LifUpissa
John Hampden**John Hampden** (1594–1643) oli brittiläinen valtiomies. Hampden pääsi parlamenttiin vuonna 1621 ja liittyi pian vastustuspuolueeseen*selvennä*. Hän kieltäytyi vuonna 1627 maksamasta pakkolainaa ja kymmenen vuotta myöhemmin laitonta laivaveroa, minkä vuoksi joutui verokamarioikeuteen. Hän hävisi mutta herätti rohkeasti käyttäytymällä runsaasti huomiota, ja sen ansiosta hänestä tuli Englannin suosituin mies. Vuonna 1640 hän sekä "lyhyessä parlamentissa" että "pitkässä parlamentissa" kuului puritaanisen vastustuspuolueen johtajiin. Hampden oli pitkän parlamentin johtajista maltillisimpia, valistuneimpia ja rehellisimpiä. Hän oli yksi viidestä alahuoneen jäsenestä, jotka pelastuivat 4. tammikuuta 1642 alahuoneen istuntosalissa tapahtuneesta kuninkaan vangitsemisyrityksestä. Sisällissodan aikana Hampden oli parlamentin turvallisuusvaliokunnan jäsen. Hän sai kuolinhaavan monarkian puoltajien vastaisessa taistelussa.

John Hampden oli Oliver Cromwellin serkku.

Lähteet
-------

1. 1 2  Iso tietosanakirja, osa 4 vuodelta 1932, palsta 354
2. ↑  Tietosanakirja (1909), osa 3 vuodelta 1911, palsta 86
3. ↑  *Otavan Iso tietosanakirja. osa 3*, s. 354. Helsinki: Otava, 1962.
4. ↑  John Hampden, c. 1595–1643 *BCW Project*. Viitattu 11.3.2022. (englanniksi)

Aiheesta muualla
----------------

* The John Hampden Society

* Kuvia tai muita tiedostoja aiheesta **John Hampden** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Saksa
* Israel
* Belgia
* Yhdysvallat
* Australia
* Alankomaat
* Vatikaani

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
**John Harvard**, PC, OM (4. kesäkuuta 1938 Glenboro, Manitoba – 9. tammikuuta 2016) oli kanadalainen toimittaja ja poliitikko. Hän toimi kansanedustajana Kanadan parlamentissa vuosina 1988–2004. Hänet nimitettiin Manitoban varakuvernööriksi vuoden 2004 parlamenttivaalien alla.

Harvard toimi suuren osan urastaan radiojuontajana, vuosien 1957–1988 aikana. Hän juonsi suosittua *Talk Back* -ohjelmaa Winnipegissä sijaitsevalla CJOB-radioasemalla ja työskenteli Canadian Broadcasting Corporationin palveluksessa kahdeksantoista vuotta.

Hänet valittiin Kanadan parlamenttiin neljä kertaa, vuosien 1988, 1993, 1997 ja 2000 vaaleissa. 7. huhtikuuta 2004 julkistettiin hänen nimittämisensä Manitoban varakuvernööriksi. Hän vannoi virkavalan 30. kesäkuuta. Virkakauden päätyttyä hänen seuraajansa Philip S. Lee astui virkaan 1. heinäkuuta 2009.

Harvard kuoli syöpään 77-vuotiaana 9. tammikuuta 2016.

Lähteet
-------

1. 1 2  Rollason, Kevin & Rabson, Mia: Former lieutenant-governor and MP John Harvard dead at 77 *Winnipeg Free Press*.  9.1.2016. Viitattu 10.1.2016. (englanniksi)
2. ↑  The Honourable John Harvard  2005. University of Manitoba. Viitattu 10.7.2009. (englanniksi)
3. ↑  HARVARD, The Hon. John, P.C. O.M. Parliament info.  Arkistoitu 1.8.2009. Viitattu 24.9.2009. (englanniksi), (ranskaksi)
Teräväkulmaisessa kolmiossa kaikki kulmat ovat alle 90°.
**Teräväkulmainen kolmio** on kolmio, jonka kaikki kolme kulmaa ovat alle 90°. Kulmaa, joka on alle 90°, sanotaan teräväksi kulmaksi. Teräväkulmaisia kolmioita ovat muun muassa tasasivuiset kolmiot, joiden kaikki kulmat ovat 60°.

Muut kuin teräväkulmaiset kolmiot ovatkin joko suorakulmaisia tai tylppäkulmaisia kolmioita, koska yksi kulmista on vähintään 90°. Koska kolmion kulmien summa on aina 180°, on suorakulmaisen kolmion kaksi muuta kulmaa yhteensä 90° ja ne ovat siten teräviä kulmia. Tylppäkulmaisen kolmion yksi kulma on yli 90°, joten kahden muun kulman summa on alle 90° ja nekin ovat teräviä kulmia. Tämän perusteella kolmioissa on aina vähintään kaksi terävää kulmaa ja teräväkulmaisessa kolmiossa kaikki kolme ovat teräviä.

Kosinilauseen seuraus
---------------------

Teräväkulmaisen kolmion sivuilla on eräs ominaisuus. Kosinilauseen

{\displaystyle \cos \gamma ={\frac {a^{2}+b^{2}-c^{2}}{2ab}}}
mukaan terävällä kulmalla {\displaystyle \cos \gamma >0} ja silloin sivut toteuttavat seuraavat kolme epäyhtälöä

{\displaystyle a^{2}+b^{2}>c^{2}\Leftrightarrow a^{2}+c^{2}>b^{2}\Leftrightarrow b^{2}+c^{2}>a^{2}.} 
Suorakulmaisella kolmiolla tämä epäyhtälö ei enää päde, sillä jos sen pisin sivu eli hypotenuusa merkitään ***c***, saadaankin yhtälö {\displaystyle a^{2}+b^{2}=c^{2}} eli Pythagoraan lause.

Lähteet
-------

* Väisälä Kalle: *Geometria*. Porvoo: Wsoy, 1959. Teoksen verkkoversio (pdf) (viitattu 13.4.2013).

### Viitteet

1. 1 2 3  Väisälä Kalle: Geometria, 1959, s. 24–26.
2. 1 2  Weisstein, Eric W.: Acute Triangle (Math World – A Wolfram Web Resource) Wolfram Research.  (englanniksi)
**Teräsvaari** (kansainvälinen englanninkielinen nimi **Iron Grandpa**) on Janiv Oskárin ja Terhi Romon ohjaama, vuonna 2015 valmistunut dokumenttielokuva maailman vahvimmasta vaarista, voimanoston nelinkertaisesta maailmanmestarista Esko Ketolasta. Elokuvassa seurataan Ketolan valmistautumista Argentiinan maailmanmestaruuskilpailuihin. Hänen tavoitteenaan on murskata kaikki voimassa olevat maailmanennätykset ja tuoda Suomeen vielä yksi maailmanmestaruus. Tie kohti maailmanmestaruutta ei kuitenkaan suju ongelmitta. Vastoinkäymisistä huolimatta Ketola aikoo toteuttaa unelmansa viidennestä kullasta.

Ehdokkuudet ja festivaalit
--------------------------

* National Finnish Film Award Yleisö-Jussi, 2015
* The best Nordic documentary, CPH:DOX, 2015, World premiere
* The best European documentary EDFA
* Domestic series DocPoint 2016
* Seoul, CAFF, 2016
* Nordic Lights Film Festival Seattle 2017

Arviot
------

Iltalehden kriitikko Juho Rissanen antoi elokuvalle kiitosta: "Riippumattomasti tuotetun Teräsvaari-elokuvan kaikki elementit kuvausta, leikkausta ja musiikkia myöten ovat huipputasoa."

|  |  |
| --- | --- |
| **ESS**
Jarno Lindemark | 4/5 |
| **Ilta-Lehti**
Juho Rissanen | 4/5 |
| **FILMAATIKKO**
Joonas Pikkarainen | 3/5 |

Levitys
-------

Teräsvaari-dokumentti sai tv-ensi-iltansa Al Jazeera- kanavalla keväällä 2017. Teräsvaarin kotimaisia jakelijoita ovat mm. Finnair ja Elisa Viihde. Vuonna 2015-2016 Teräsvaaria esitettiin 25:ssä suomalaisessa elokuvateatterissa.

Lähteet
-------

1. ↑  Pikkarainen, Joonas: Teräsvaari *Filmaatikko*.  28. joulukuu 2015. Viitattu 9.1.2018.
2. 1 2  IL-Arvio: Teräsvaari on teräksenkova dokumenttielokuva tahdonvoimasta *iltalehti.fi*. Viitattu 9.1.2018.

Aiheesta muualla
----------------

* Elokuvan verkkosivusto (Arkistoitu – Internet Archive)
**Riitta Annikki Pietarinen** (o.s. *Virintie*; s. 27. elokuuta 1939 Saarijärvi) on suomalainen oopperalaulaja, joka on äänialaltaan lyyrinen sopraano.

Pietarinen suoritti diplominsa Sibelius-Akatemiassa vuonna 1965 Antti Koskisen johdolla. Hän oli myös Clemens Kaiser-Bremen ja Luigi Riccin oppilaana. Vuonna 1967 Pietarinen esiintyi Lahdessa Rosinan roolissa Gioacchino Rossinin oopperassa *Sevillan parturi*. Hän toimi Suomen kansallisoopperan solistina vuosina 1967–1990. Siellä hän esiintyi muun muassa Wolfgang Amadeus Mozartin, Rossinin ja Giacomo Puccinin oopperarooleissa, Giuseppe Verdin *Rigoletton* Gildana ja Georges Bizet'n *Carmenin* Micaelana. Hän tulkitsi rooleja myös opereteissa.

Pietarinen esiintyi Savonlinnan oopperajuhlilla muun muassa *Taikahuilun* (Mozart) Papagenan roolissa. Hän meni naimisiin kanttori, diplomilaulaja Vilho Pietarisen (s. 1935) kanssa. Vuonna 2016 julkaistiin levytys Pietarisen äänityksistä vuosilta 1967–1977.

Lähteet
-------

1. 1 2 3  Otavan Musiikkitieto A–Ö, toim. Keijo Virtamo, uudistetun laitoksen 1. painos. Helsinki: Otava 1997 ISBN 951-1-14518-5
2. ↑  Suomalaisia solisteja - sopraano Riitta Pietarisen äänitteitä vuosilta 1967-1977 Yle Areena, viitattu 24.12.2022

Aiheesta muualla
----------------

* Riitta Pietarinen Internet Movie Databasessa. (englanniksi)
* Suomen kansallisoopperan ja -baletin esitystietokanta: Riitta Pietarinen
**Tsug Teutšež** (ven. Цуг Теуче́ж, adygeksi Теуцожь Цыгъу, *Teutsož Tsygu*, oikea nimi *Tagir Alijevitš Teutšež*, Тагир Алиевич Теуче́ж; 15. elokuuta 1855 nykyisen Adygeian Teutšežin piirin Gabukain kylä – 26. tammikuuta 1940 saman piirin Ponežukain kylä) oli adygelainen kansanrunoilija.

Tsug Teutšež syntyi köyhän talonpojan perheeseen. Lapsena hän työskenteli renkinä. Myöhemmin hän tuli tunnetuksi taitavana satulaseppänä. Teutšež esitti kansanlauluja jousisoittimen säestyksellä. Lauluissaan hän ylisti adygejen vapaustaistelua 1800-luvun puolivälissä ja arvosteli satiirisesti yhteiskunnallista epäoikeudenmukaisuutta. 1930-luvulla hän sepitti ajankohtaisia neuvostoaiheisia ja adygejen historiasta kertovia runoelmia.

Runoilija on palkittu työn punaisen lipun kunniamerkillä. Adygeian Teutšežin piiri on nimetty hänen mukaansa. Adygeiskin kaupunki kantoi hänen nimeään vuosina 1976–1990. Ponežukaissa toimii hänelle omistettu museo.

Lähteet
-------

1. 1 2  Kratkaja literaturnaja entsiklopedija *feb-web.ru*. Viitattu 17.9.2010. (venäjäksi)
2. ↑  *Bolšaja Sovetskaja Entsiklopedija, tom 25*, s. 520. Moskva: Sovetskaja Entsiklopedija, 1976.
3. ↑  *Goroda Rossii: entsiklopedija*, s. 14. Moskva: Bolšaja Rossijskaja Entsiklopedija, 1994. ISBN 5-85270-026-6.
4. ↑  Muzei Tsuga A. Teutšeža *museum.ru*. Viitattu 17.9.2010. (venäjäksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**つ** hiraganalla tai **ツ** katakanalla ovat kaksi japanin kielen kirjoittamiseen käytettyä kana-merkkiä, jotka edustavat samaa tavua. Ne lausutaan /tsɯ/, ja ne ovat kana-aakkostojen 18. sijalla chi- ja te-tavujen välissä.

Alkuperä
--------

Hiragana つ ja katakana ツ on johdettu man'yōgana-merkistön kautta kanjista 川.

Tarkkeet
--------

Merkkeihin voidaan lisätä dakuten, jolloin muodostuvat tavut づ et ヅ, jotka lausutaan /dzɯ/ tai /zɯ/. Modernissa japanissa nämä merkit ovat harvinaisia ja ne on suureksi osaksi korvattu merkeillä ず ja ズ. Niitä käytetään pääosin kirjoittamaan soinnilliseksi muuttunutta äännettä yhdyssanan keskellä (rendaku).

Latinisaatio
------------

Kanat latinisoidaan eri tavoin Hepburn-, Kunrei-shiki ja Nihon-shiki-järjestelmissä. Hepburn-järjestelmässä ne latinisoidaan « tsu » ja niiden soinnilliset vastineet « zu ». Kunrei-järjestelmässä vastaavat muodot ovat « tu » ja soinnillisena « zu ». Nihon-shikissä kanat latinisoidaan « tsu » ja niiden soinnilliset vastineet « du ».

Kirjoitus
---------

Vetojen järjestys merkille つ.
Hiragana つ kirjoitetaan vain yhdellä vedolla:

1. Vasemmalle avoin suuri kaari.

Vetojen järjestys merkille ツ.
Katakana ツ kirjoitetaan kolmella vedolla:

1. Lyhyt diagonaalinen veto ylhäältä vasemmalta alhaalle oikealle.
2. Samantyyppinen veto edellisen oikealle puolelle.
3. Diagonaalinen, hieman kaareva veto oikealta ylhäältä alas vasemmalle.

Tietotekniikassa
----------------

* Unicode-merkinnät:
	+ っ: U+3063
	+ つ: U+3064
	+ ッ: U+30C3
	+ ツ: U+30C4
	+ づ: U+3065
	+ ヅ: U+30C5

Käyttö
------

Pieni hiragana っ on nimeltään sokuon. Sitä käytetään pääosin osoittamaan seuraavan konsonantin kahdentumista. Pientä katakanaa ッ käytetään samaan tarkoitukseen.

Katakana ツ voidaan yhdistää useisiin muihin kanoihin merkitsemään äänteitä, jotka eivät ole japanin kielelle alkuperäisiä:

* ツァ: « tsa »
* ツィ: « tsi »
* ツェ: « tse »
* ツォ: « tso »

Lähteet
-------

* Japanese Hiragana Omniglot. Viitattu 23. lokakuuta 2008.
* Japanese Katakana Omniglot. Viitattu 23. lokakuuta 2008.
* Hiragana Character Chart Unicode. Viitattu 23. lokakuuta 2008.
* Katakana Character Chart Unicode. Viitattu 23. lokakuuta 2008.
**Tsukushi** (jap. 筑紫) oli keisarillisen Japanin laivaston vuonna 1880 vesillelaskettu tykkivene.

Valmistus
---------

Chile tilasi *Arturo Pratiksi* nimetyn aluksen Armstrong Whitworthin Low Walkerin telakalta. George Rendell'n suunnitteleman aluksen köli laskettiin 2. lokakuuta 1879 telakkanumerolla 399, ja alus laskettiin vesille 11. elokuuta 1880. Alus valmistui vielä samana vuonna 11. marraskuuta.

Chilen ja Perun välisen sodan edetessä Chilen kannalta edullisesti maan laivasto menetti kiinnostuksensa uuteen alukseen ja sen maksaminen keskeytettiin. Telakka myi 16. kesäkuuta 1883 aluksen Japanille, joka liitti sen laivastoonsa nimellä *Tsukushi*.

Palvelus
--------

Aluksen osallistumisesta ensimmäiseen Kiinan–Japanin sotaan ei ole merkintöjä lukuun ottamatta tietoa aluksen sijoittamisesta 4. valmiuslaivueeseen, jonka mukana se osallistui Port Arthurin itäpuolella sijaitsevan Ta-Lienin lahden miehittämiseen. Venäjän–Japanin sodassa alus osallistui Nanshanin valtaukseen tuhoamalla rannikkolinnakkeen, minkä jälkeen se oli Newchwangin vartioaluksena. Tsushiman meritaistelussa alus valvoi kontra-amiraali Yamadan 7. viirikön mukana Tsushiman läntistä reittiä, eli alus ei osallistunut varsinaiseen taisteluun. Alus poistettiin alusluettelosta 25. toukokuuta 1906, minkä jälkeen se oli Kuressa koululaivana. Alus romutettiin noin vuonna 1910.

Lähteet
-------

* Gardiner, Robert (toim.): *Conway’s All the World’s Fighting Ships 1860–1905*. Lontoo: Conway Maritime Press, 2002. ISBN 0-85177-133-5. (englanniksi)
* Brook, Peter: *Warships for Export Armstrong Warships 1867–1927*. Kent: World Ship Society, 1999. ISBN 0-905617-89-4. (englanniksi)

### Viitteet

1. ↑  Brook 1999, s. 48.
2. ↑  Brook 1999, s. 51.

Keisarillisen Japanin laivaston alusluokat Venäjän–Japanin sodassa

|  |  |
| --- | --- |
| Pre-dreadnought-taistelulaivat | Fuji • Shikishima • *Asahi*S • *Mikasa*S |
| Panssariristeilijät | *ChiyodaS • Asama • Izumo •* Yakumo*S •* Azuma*S • Kasuga* |
| Pansarikansiristeilijät | *Izumi*S • Naniwa • Matsushima • *Akitsushima* • *Yoshino*S • Suma • *Takasago*S • Kasagi • Niitaka • *Otowa*S |
| Panssaroimattomat risteilijät | *Takao*S • *Yaeyama*S • *Tatsuta*S • *Miyako*S • *Chihaya*S • YodoC |
| Hävittäjät | Ikazuchi • Murakumo • Akatsuki • Shirakumo • Harusame • Kamikaze |
| Torpedoveneet | *Kotaka*S • Hayabusa |
| Tykkiveneet | *Amagi*S • Kongō • Kaimon • Katsuragi • Maya • *Tsukushi*S • *Banjō*S • *Heien*S • *Ōshima*S • *Uji*S |

|  |
| --- |
| S: ainoa laatuaan • C: valmistunut sodan päätyttyä |
**Stágira** (kreik. Στάγιρα) tai **Stágeira** (Στάγειρα) on Kreikan kylä, joka sijaitsee Chalkidikín niemimaalla Makedoniassa. Se kuuluu hallinnollisesti Aristotéliin kuntaan, Chalkidikín alueyksikköön ja Keski-Makedonian alueeseen. Aiemmin kylä kuului Stágira-Ákanthoksen kuntaan ja vuodesta 2011 lähtien Aristotéliin kunnan Stágira-Ákanthoksen kunnallisyksikköön. Stágira muodostaa oman kyläyhdyskuntansa (Τοπική Κοινότητα Σταγίρων, *Topikí Koinótita Stagíron*). Kylän väkiluku on 352 (vuonna 2011).

Stágiran Aristoteleen patsas.
Stágira sijaitsee linnuntietä noin 31 kilometriä itäkoilliseen alueyksikön pääkaupungista Polýgyroksesta ja noin 70 kilometriä itään Thessalonikista. Kylä on ottanut nimensä antiikin ajan Stageiran kaupungilta, joka sijaitsi kuitenkin eri paikassa, noin kahdeksan kilometriä pohjoiskoilliseen lähellä nykyistä Olympiádan kylää. Stágirassa on antiikin Stageirasta kotoisin olleelle filosofi Aristoteleelle omistettu puisto. Se perustettiin vuonna 1956 ja se sijaitsee noin 500 metrin korkeudella merenpinnasta. Puistossa on Aristoteleen patsas sekä luonnontieteitä havainnoillistavia laitteita, kuten aurinkokello, kompassi, pentafoni ja heiluri.

Lähteet
-------

1. 1 2  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Aristotle Park Municipality of Aristotle. Viitattu 13.3.2017.

Aiheesta muualla
----------------

* Kuvia tai muita tiedostoja aiheesta **Stágira** Wikimedia Commonsissa
**Emma Klingenberg** (s. 18. toukokuuta 1992 Faaborg, Tanska) on tanskalainen suunnistaja. 

Nuorten MM-kilpailuissa Klingenberg on saavuttanut henkilökohtaisesti yhden maailmanmestaruuden, kolme hopeaa ja yhden pronssin. Tanskan viestijoukkueissa hän on saavuttanut kaksi maailmanmestaruutta ja kaksi pronssia. Aikuisten MM-kilpailuissa Klingenberg on ollut henkilökohtaisissa kilpailuissa sprintissä kuudes Savoien MM-kilpailuissa Ranskassa vuonna 2011. Invernessin MM-kilpailuissa 2015 Klingenberg saavutti kultaa Tanskan pitkän viestin ja sprinttiviestin joukkueissa ja Trentinon MM-kilpailuissa 2014 hän saavutti hopeaa Tanskan pitkän viestin ja sprinttiviestin joukkueissa. Klingenberg on voittanut kaksi suunnistuksen maailmancupin osakilpailua.

Klingerberg voitti Venlojen viestin vuosina 2013 ja 2014 OK Pan Århusin joukkueessa.

Klingerberg lopetti maajoukkueuransa vuonna 2016.

Lähteet
-------

* Athlete profile: Emma Klingenberg *World of O Runners*. Jan Kocbach.  (englanniksi)

### Viitteet

1. 1 2  McKeough, Alex: Suomi jäi viidenneksi – Sveitsi vei viestin MM-kultaa *Yle Urheilu*.  12.7.2014.
2. ↑  Aaltonen, Henni: MM-sprinttiviestissä ei saatu suomalaismenestystä – Boströmin kulkusista huolimatta *Yle Urheilu*.  7.7.2014.
3. ↑  Laakso, Vesa: Venlojen viestin voitto Tanskaan *Yle Urheilu*.  14.6.2014.
4. ↑  Suunnistuksen kaksinkertainen maailmanmestari lopettaa maajoukkueuransa 23-vuotiaana *Kestävyysurheilu.fi*.  7.3.2016.  Arkistoitu 11.1.2020. Viitattu 11.1.2020.
**Hengitysääni** on keuhkojen eri osien värähtelyn tuottamaa ääntä, jota voidaan kuunnella eli auskultoida stetoskoopilla tai muulla ääntä vahvistavalla menetelmällä eri kohdista rintakehää tai ilman apuvälinettä. Hengitysäänten määrittäminen antaa keuhkoista tärkeää tietoa monien sairauksien diagnostiikkaan, mutta keuhkoauskultaatiolöydös on kuitenkin harvoin yksinään riittävä diagnoosin asettamiseksi ja hoidon valitsemiseksi (eli diagnostinen).

Normaalisti keuhkojen alueelta kuullaan stetoskoopilla auskultoiden selvästi kuuluva sisäänhengitysääni ja hyvin heikosti kuuluva uloshengitysääni. Henkitorven eli trakean alueelta uloshengitysääni on sisäänhengitysääntä voimakkaampi, jolloin tällaista hengitysääntä kutsutaan trakeaaliseksi. Suurten keuhkoputkien eli bronkusten alueelta rintalastan yläosan molemmilta puolilta kuullaan normaalissa tilanteessa yhtäsuuret sisään- ja uloshengitysäänet, jolloin tällaista hengitysääntä kutsutaan bronkiaaliseksi. Normaali hengitysääni kuuluu symmetrisesti ilman sivuääniä, kuten matala- tai korkeataajuista vinkunaa, matala- (karkeaa) tai korkeataajuista (hienojakoista) rahinaa tai hankausääntä.

HengitysääninäytteetVinkuna (stetoskooppi)Stridor-vinkuna (stetoskooppi)Rahina (stetoskooppi)Äänitiedostojen kuunteluohjeet

Hengitysäänen hiljentyminen johtuu äänenkulun estymisestä esim. nesteen, ilmattomuuden (atelektaasi), ilmarinnan, keuhkoahtaumataudin tai lihavuuden seurauksena. Hengitysäänten voimistuminen taas aiheutuu keuhkokudoksen tiheyden kasvusta esim. keuhkokuumeen seurauksena.

Hengitysäänen matala- tai korkeataajuinen vinkuna aiheutuu henkitorven ahtaumasta tai sulkeutumassa olevien ilmateiden värähtelystä. Sisäänhengitykseen painottuvaa henkitorvesta tulevaa vinkunaa kutsutaan stridoriksi. Korvin kuultavaa vinkunaa voivat aiheuttaa muun muassa kasvaimet, astma, keuhkoahtaumatauti, vaikea sydämen vajaatoiminta ja keuhkopöhö. Hengitysäänen karkeat tai hienojakoiset rahinat aiheutuvat sulkeutuneiden ilmateiden aukeamisäänistä esim. keuhkofibroosin, sydämen vajaatoiminnan tai keuhkokuumeen aikana. Hankausäänet johtuvat karhentuneiden keuhkopussilehtien hankauksesta esim. pleurafibroosin seurauksena.

Lähteet
-------

1. 1 2 3 4  Marjukka Myllärniemi ja Annette Kainu: "Keuhkopotilaan status", *Potilaan tutkiminen*. Kustannus Oy Duodecim, 2020. ISBN 978-951-656-803-7. Teoksen verkkoversio (viitattu 13.12.2020). Suomi
**Aspledon** (m.kreik. Ἀσπληδών, *Asplēdōn*, joskus myös *Splēdōn*, Σπληδών) eli **Eudeielos** (Εὐδείελος) oli antiikin aikainen kaupunki Boiotiassa Kreikassa. Se sijaitsi jossakin nykyisen Orchomenóksen kunnan alueella.

Kreikkalaisessa mytologiassa kaupunki sai nimensä Aspledonista, joka oli Poseidonin ja nymfi Mideian poika. Strabonin mukaan kaupunki sai myöhemmän nimensä *Eudeielos* ("Päivänpaistama") aurinkoisesta sijainnistaan. Varhaisin maininta kaupungista on Homeroksen *Iliaan* laivaluettelossa, jossa se esiintyy yhtenä boiotialaisista kaupungeista, joka lähetti laivoja Troijan sotaan. Pausaniaan mukaan kaupunki oli hänen aikanaan hylätty veden puutteen vuoksi.

Aspledonin tiedetään sijainneen noin 20 stadioninmittaa Orkhomenoksesta. Kaupunkien välistä virtasi Melas-joki. Kaupungin sijaintipaikkaa ei kuitenkaan tunneta varmuudella. Nykyisin se sijoitetaan yleensä nykyisen Pýrgoksen kylän (aiemmin Xerópyrgos) etelälaidalla sijaitsevalle pyöreälle kukkulalle noin viisi kilometriä itäkoilliseen Orchomenóksen kaupungista (38°30′46″N, 23°02′04″E). Paikalla on jäänteitä muureista sekä temppelistä ja muista rakennuksista, sekä keskiajalla rakennettu torni, josta Pýrgoksen ("Torni") kylä on saanut nimensä. Aiemmin kyseiselle paikalle sijoitettiin yleensä Tegyran kaupunki. Toinen vaihtoehtoinen paikka kummallekin kaupungille on Polygýra noin viisi kilometriä Orchomenóksesta ja kaksi kilometriä Diónysoksen kylästä pohjoiseen (38°32′04″N, 22°57′28″E); nykyisin Tegyra sijoitetaan yleensä tälle paikalle.

Lähteet
-------

1. 1 2  Aspledon *Brill's New Pauly*. BrillOnline Reference Works. Viitattu 9.10.2017.
2. 1 2 3 4  Smith, William: "Aspledon", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  places 540673 *Pleiades*. Viitattu 9.10.2017.
4. ↑  Homeros: *Ilias* II.511–516.
5. 1 2 3  Pritchett, William Kendrick: *Studies in Ancient Greek Topography: Passes*. Publications in classical studies, University of California (Berkeley), 28. Studies in Ancient Greek Topography, 4. University of California Press, 1965. ISBN 0520096606.
6. 1 2  Buckler, John & Beck, Hans: *Central Greece and the Politics of Power in the Fourth Century BC*, s. 99–105. Cambridge University Press, 2008. ISBN 0521837057. Teoksen verkkoversio.
7. ↑  Stillwell, Richard & MacDonald, William L. & McAllister, Marian Holland (toim.): "Tegyra (Pyrgos), Boiotia, Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
8. ↑  Pausanias: *Pausanias's Description of Greece*, s. 195. Nide 5/6. Toimittanut ja kääntänyt James George Frazer. Cambridge Library Collection - Classics. Cambridge University Press, 2012. ISBN 1108047270. Teoksen verkkoversio.
**Brendan Murray** (s. 16. marraskuuta 1996) on irlantilainen laulaja ja entinen irlantilaisbändi Hometownin jäsen. Hän edusti Irlantia sooloartistina vuoden 2017 Euroviisuissa Kiovassa.

Elämä ja ura
------------

### 2014–2016

Vuonna 2014 Murraysta tuli osa Hometown-nimistä irlantilaisbändiä, jota johti Louis Walsh. Bändi saavutti kolme listamenestystä kotimaassaan, sisältäen ykkössinglet "Where I Belong" vuonna 2014 ja "Cry for Help" vuonna 2015. Heidän debyyttialbuminsa HomeTown julkaistiin marraskuussa 2015 ja se nousi neljännelle sijalle Irlannissa. Joulukuussa 2016 bändi ilmoitti, että he lopettaisivat toimintansa.

### 2016-

16. joulukuuta 2016 Murrayn ilmoitettiin olevan Irlannin euroviisuedustaja vuoden 2017 Eurovision laulukilpailussa. 10. maaliskuuta 2017 hänen kappaleensa "Dying To Try" julkaistiin.

Lähteet
-------

1. ↑  Brendan Murray to represent Ireland in 2017! *Eurovision.tv*.  16.12.2016. Viitattu 17.12.2016. (englanniksi)
2. ↑  Brendan Murray is 'Dying to Try' for Ireland in 2017 *eurovision.tv*.  10.03.2017. Viitattu 10.03.2017. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Aristodemos** (m.kreik. Ἀριστόδημος, *Aristodēmos*; lat. *Aristodemus*) oli kreikkalaisessa mytologiassa yksi kolmesta herakleidista, Kresfonteen ja Temenoksen veli. Doorilaisten maahantunkeutumisessa he valloittivat Peloponneksoksen jakaakseen sen keskenään.

Hyllos oli aikanaan kysynyt neuvoa Delfoin oraakkelilta, joka oli kehottanut tätä odottamaan "kolmatta satoa" ja sitten marssia Peloponnesokseen pitkin "kapeaa käytävää meren äärellä". Kun tätä oli yritetty ja epäonnistuttu neljä kertaa, Temenos, Kresfontes ja Aristodemos valittivat oraakkelille, että tämän neuvot olivat osoittautuneet kohtalokkaiksi niille, jotka olivat yrittäneet niitä noudattaa. He saivat vastauksen, että "kolmas sato" tarkoitti "kolmatta sukupolvea", ja että "kapea käytävä" oli Rhionin salmi. Tämä mukaisesti he rakensivat laivaston Naupaktoksessa, mutta ennen kuin he pääsivät purjehtimaan Aristodemos sai surmansa salamasta ja laivasto tuhoutui, koska yksi herakleideista oli tappanut akarnanialaisen ennustajan.

Viidennellä kerralla herakleidit onnistuivat valtaamaan Peloponnesoksen. Valloitetut maat jaettiin arvalla, jossa Aristodemoksen osuudeksi tuli Lakonia, Temesoksen Argos ja Kresfonteen Messenia. Aristodemoksen kaksoispojat Eurysthenes ja Prokles saivat isänsä osuuden, mutta koska he olivat liian nuoria, määrättiin heidän enonsa Theras heidän huoltajakseen.

Lähteet
-------

1. 1 2 3  Apollodoros: *Bibliotheke* ('Kirjasto') 2.8.1–5 (engl. käännös).
2. ↑  Diodoros Sisilialainen: *Historian kirjasto* 4.58.3–4 (engl. käännös).
**Brenda Martinez** (s. 8. syyskuuta 1987) on yhdysvaltalainen, keskimatkan juoksuihin erikoistunut yleisurheilija.

Martinez saavutti alun perin MM-pronssia 800 metrin juoksussa Moskovassa 2013 ennätyksellään 1.57,91. Hän nousi myöhemmin hopealle, kun toiseksi sijoittunut Marija Savinova hylättiin dopingin takia. Hän on karsiutunut MM-kilpailuissa välierissä 800 metrillä 2015 ja 2017 sekä olympialaisissa 1 500 metrillä 2016.

Portlandin sisäratojen MM-kilpailuissa 2016 Martinez sijoittui 1 500 metrillä viidenneksi. Istanbulin MM-hallikilpailuissa 2012 hän ei selviytynyt 1 500 metrillä loppukilpailuun.

Yhdysvaltain mestaruuskilpailuissa Martinez on voittanut sisäradoilla 1 500 metrillä kultaa 2016 ja sijoittunut toiseksi 2012. Ulkoradoilla hän on saavuttanut 800 metrillä hopeaa 2013 ja 2015 sekä pronssia 2017 ja 1 500 metrillä pronssia 2016.

Henkilökohtaiset ennätykset
---------------------------

| *Matka* | *Aika* | *Paikka* | *Vuosi* |
| --- | --- | --- | --- |
| 800 m | 1.57,91 | Moskova | 18. elokuuta 2013 |
| 1 000 m | 2.38,48 | Dubnica nad Váhom | 26. elokuuta 2012 |
| 1 500 m | 4.00,94 | Monaco | 19. heinäkuuta 2013 |
| maili | 4.26,76 | Falmouth | 11. elokuuta 2012 |
| 5 000 m | 15.30.89 | Pasadena | 8. kesäkuuta 2013 |

Lähteet
-------

1. 1 2 3  Brenda Martinez Tilastopaja (vaatii kirjautumisen, maksullinen palvelu).  (englanniksi)
2. ↑  RESULTS: 14TH IAAF WORLD CHAMPIONSHIPS, LUZHNIKI STADIUM MOSKVA RUS 10 - 18 AUGUST 2013 Women 800 m *tilastopaja.com*. Viitattu 15.12.2017. (englanniksi)[vanhentunut linkki]
3. 1 2  Brenda Martinez Kansainvälinen yleisurheiluliitto.  (englanniksi)
4. ↑


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Myös kurkia näkee toisinaan levähtämässä Paukanevalla
**Paukaneva** on neva Seinäjoella, Nurmon keskustasta länteen. Se rajoittuu lounaassa Alajoen peltoaukeaan ja lännessä Seinäjoen suuosan oikaisu-uomaan. Nevan pohjoisosaa halkoo tie, niin sanottu Kiikun suora. Paukanevan kaakkoisreunalla kulkee Pohjanmaan rata. Alueella sijaitsee näkötorni ja vuonna 2000 valmistunut pitkospuureitti, joka toimii luontoretkeilyreittinä.

Nevan lajisto
-------------

Paukanevan kasvillisuus on suon tyypille ominaisesti karua: rahka- ja lyhytkortista nevaa sekä keidasrämettä ja isovarpuista rämettä. Nevan linnusto on sangen runsasta. Paukanevalla pesii muun muassa iso- ja pikkukuoveja sekä monia lokkilajeja. Muuttoaikana neva toimii levähdyspaikkana joutsenille ja hanhille.

Historiaa
---------

Paukanevan ympäristön peltoaukeat, kuten Pajuneva ja koko lounaispuolen Alajokilakeus, on saatu viljelyskäyttöön kydöttämällä eli polttamalla nevoja jo 1700-luvulla. 1860-luvun nälkävuosien seurauksena koko Paukaneva pyrittiin saamaan viljeltäväksi. Kruunu avusti nevan ojittamisessa, mutta työ osoittautui mahdottomaksi suon märkyyden takia. Alueella on harjoitettu 1700- ja 1800-luvuilla myös tervanpolttoa.

1700-luvun alussa Paukanevalle rakennettiin pitkospuureitti samassa yhteydessä Nurmon saarnashuoneen kanssa. Pitkospuita pitkin seinäjokelaiset, joilla ei ollut omaa kirkkoa, pääsivät Nurmoon. Pitkospuut tuhoutuivat vuonna 1752 suuressa metsäpalossa.

Sisällissodan aikana 1918 niin sanotuissa Paukanevan teloituksissa suon laidalla ammuttiin ainakin 27 vangittua punakaartilaista. Teloitetut haudattiin nevaan, josta 20 vainajan ruumiit kaivettiin ylös vielä saman vuoden aikana. Osa teloitetuista lepäsi suohaudassaan aina vuoteen 1944, minkä jälkeen heidät siirrettiin Nurmon hautausmaalle. Paikalle on myöhemmin pystytetty muistomerkki.

Paukanevalle on EU:n avustuksella rakennettu pitkospuut, laavu sekä lintutorni.

Aiheesta muualla
----------------

* Paukanevan pitkospuureitti kartalla Nurmon kunnan sivuilla

Lähteet
-------

* Länsi-Suomen ympäristökeskuksen sivut
* Taisto Hietamäen kotisivut
**Aristeas** (m.kreik. Ἀριστέας) ja **Papias** (m.kreik. Παπίας) olivat kaksi antiikin kreikkalaista kuvanveistäjää. He olivat kotoisin Kyproksen Afrodisionista ja toimivat oletettavasti keisari Hadrianuksen aikana noin vuosina 117–138 jaa.

Aristeaan ja Papiaan nimi piirtokirjoituksena kentauripatsaan jalustassa.
Aristeas ja Papias edustivat afrodisionlaista veistosten kopioita tuottanutta kuvanveistoa, ja siirtyivät oletettavasti toimimaan Roomaan, jossa oli keisarikaudella suuri kysyntä kreikkalaisille veistoskopioille. He tekivät kaksi kentaureja esittävää veistosta, jotka tunnetaan *Furiettin kentaureina* sekä nimillä "Vanha Kentauri" ja "Nuori kentauri". Veistokset löydettiin Hadrianuksen huvilasta vuonna 1736, ja ne ovat nykyisin Musei Capitolinissa. Niissä on piirtokirjoitus ΑΡΙΣΤΕΑΣ ΚΑΙ ΠΑΠΙΑΣ ΑΦΡΟΔΙΣΙΕΙΣ, *Aristeas kai Papias Afrodisieis*, "Aristeas ja Papias Afrodisionlainen". Myös nämä veistokset ovat mitä ilmeisimmin kopioita varhaisemmista kentauriveistoksista, sillä sama aihe tunnetaan myös varhaisemmista patsaista.

Lähteet
-------

1. 1 2  Smith, William: "Aristeas", *Dictionary of Greek and Roman Biography and Mythology*. Boston: Little, Brown and Company, 1849–1867. Teoksen verkkoversio.
2. ↑  Statue of Young Centaur signed by Aristeas and Papias *Musei Capitolini*. Viitattu 10.2.2020.
**Hawa Dembaya** on maalaiskunta Kayesin alueen Kayesin piirissä Malissa. Sen keskuskylä Médine sijaitsee Senegaljoen rannalla 12 kilometriä Kayesista kaakkoon. Kunnassa on 6 900 ja keskuskylässä 1 100 asukasta (vuonna 2009).

Hawa Dembayan kunnan pinta-ala on 5 010 neliökilometriä. Se rajoittuu pohjoisessa Kayesin piirin Khouloumin ja Colimbinén, idässä ja etelässä Logon ja lännessä Sadiolan ja Liberté Dembayan kuntiin. Kunnan läpi virtaa Senegaljoki. Seutu kuuluu Sahelin vyöhykkeeseen.

Kuntaan kuuluu kymmenen kylää. Asukkaat ovat etupäässä khasonkoja. Lisäksi on bambaroita, fulbeja, soninkeja ja wolofeja. Vallitseva uskonto on islam.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, riisi, maapähkinä ja vihannekset. Lisäksi hyödynnetään metsiä ja harjoitetaan kalastusta, käsityöammatteja ja kaupankäyntiä. Féloun putouksilla on vesivoimalaitos. Palveluihin kuuluvat koulut ja terveyskeskus.

Paikallisia nähtävyyksiä ovat ranskalaisten rakentama Médinen linnoitus ja Féloun vesiputoukset.

Lähteet
-------

1. 1 2  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 24.4.2017.
2. ↑  Développement local au Sahel: La commune d’Hawa Dembaya *developpementlocal-sahel.org*.  Arkistoitu 25.4.2017. Viitattu 24.4.2017.
3. ↑  Mali - Région de Kayes: Carte de référence *reliefweb.int*. Viitattu 24.4.2017.
4. 1 2 3 4  Programme de développement économique, social et culturel de la commune rurale de Hawa Dembaya 2011-2015 *developpementlocal-sahel.org*.  Arkistoitu 25.4.2017. Viitattu 24.4.2017.
**Hawaii State Capitol** on Honolulussa sijaitseva hallintorakennus, jossa kokoontuvat Havaijin lainsäädäntöelimen ylä- että alahuone.

Rakennustyöt aloitettiin 10. marraskuuta 1965 ja ne saatiin valmiiksi neljä vuotta myöhemmin. Kuvernööri John A. Burns vihki rakennuksen käyttöön 15. maaliskuuta 1969. Ennen hallintorakennuksen valmistumista lainsäädäntöelin kokoontui ‘Iolanin palatsissa.

Rakennustyyliltään hallintorakennus edustaa ns. havaijilaista kansainvälistä tyyliä, joka lainaa huomattavasti amerikkalaisesta bauhaus -tyylistä. Se poikkeaa huomattavasti muiden osavaltioiden hallintorakennuksista, jotka ovat hakeneet mallia Yhdysvaltain kongressitalosta. Arkkitehtuurissa on haettu innoitusta havaijilaisesta luonnosta: sekä edustajainhuoneen että senaatin istuntosalit ovat muodoltaan kartioita, mikä kuvastaa tulivuoria kun taas rakennuksen ulkoseinää kiertävät pylväät ovat malliltaan kookospalmuja.

Rakennusta kiertää lähes kokonaan matala vallihauta, joka symboloi Tyyntämerta. Altaassa on sitkeä leväkasvusto, joka aiheuttaa toisinaan hajuhaittoja. Osavaltio on laittanut suuria summia rahaa ongelman ratkaisemiseksi. Tällaisiksi on ehdotettu tilapioita, otsonointia ja altaan muuttamista tarokasvustoksi. Altaan leväongelmaa on myös verrattu koko Tyynen valtameren saastumiseen.

Hallintorakennuksen ympäristössä on useita taideteoksia ja kunniamerkkejä: Lili‘uokalania ja isä Damienia esittävät patsaat, Liberty Bellin replika, Yhdysvaltain asevoimissa palvelleiden muistoksi palava ikuinen liekki. Myös kuvernöörin virka-asuntona toimiva Washington Place sijaitsee aivan hallintorakennuksen naapurissa.

Galleria
--------

* Lili‘uokalania esittävä patsas, joka katsoo kohti hallintorakennusta.Lili‘uokalania esittävä patsas, joka katsoo kohti hallintorakennusta.
* Hallintorakennus kuvattuna ilmasta vuonna 2006Hallintorakennus kuvattuna ilmasta vuonna 2006
* Rakennuksen rotunda sisältä päin kuvattunaRakennuksen rotunda sisältä päin kuvattuna
* Avoimet ovet lastenpäivänä vuonna 2014Avoimet ovet lastenpäivänä vuonna 2014

Lähteet
-------

1. 1 2  Take a Self Guided Tour (pdf) *Office of Governor David Y. Ige*.  2023. Viitattu 1.2.2023. (englanniksi)
2. ↑  Hawaii State Capitol, Oahu *to-hawaii.com*.  2023. Viitattu 1.2.2023. (englanniksi)
3. ↑  [starbulletin.com/2007/03/05/news/story05.html Algae defeats state at Capitol pool] *Honolulu Star-Bulletin*.  5.3.2007. Viitattu 1.2.2023. (englanniksi)
4. ↑  Capitol Looking for Fix to Pools’ Algae Problem *Honolulu Star-Bulletin*.  12.5.2004. Viitattu 1.2.2023. (englanniksi)
5. ↑  Chad Blair: Draining The Swamp At Hawaii’s Capitol *Honolulu Civil Beat*.  15.2.2018. Viitattu 1.2.2023. (englanniksi)
**Rumble Pak** on Nintendo 64 -pelikonsolille tehty lisälaite. Se kytketään Nintendo 64:n ohjaimen laajennusporttiin, ja toimii kahdella AAA-paristolla.

Rumble Pak oli ensimmäinen massamarkkinoille suunnattu haptista palautetta käyttävä laite, eli laite joka tärisyttää peliohjainta riippuen siitä mitä pelissä tapahtuu. Esimerkiksi lähellä oleva räjähdys tai osuma pelaajan hahmoon saattaa aiheuttaa täräyksen. Julkaisun aikaan tätä ominaisuutta ei ollut missään muussa pelikonsolissa tai ohjaimessa, joten se oli varsin edistyksellinen ja merkittävä toiminto.

Nintendo myy "Rumble Pak"-nimellä myös Nintendo DS:n vastaavaa tärinälaajennusta.

Historiaa
---------

Rumble Pakin sai alun perin *Lylat wars* -pelin mukana ja sen jälkeen erillisenä. Kuitenkin vasta Raren kehittämä *GoldenEye 007* näytti mihin Rumble Pak pystyi. Pian Rumble Pak-yhteensopivuus löytyi miltei jokaisesta N64-pelistä, ja joistain peleistä tehtiin jopa uusia versioita, jotka tukivat Rumble Pakia.

Myöhemmin Sony kopioi Rumble Pakin idean, mutta jalosti sitä tekemällä kokonaan uuden ohjaimen pelikonsolilleen. DualShock -malli sisälsi tehokkaamman tärinän ja kaksi analogitikkua, jotka tekivät pelaamisesta sulavampaa.

Jokainen seuraavan sukupolven konsoli hyödynsi tärinäefektiä, ainoana poikkeuksena Sega Dreamcast, jonka ohjaimeen tuli asettaa Rumble Pakin kaltainen lisälaite.

Nintendo DS:n Rumble Pak
------------------------

Nykyään Rumble Pakin saa myös Nintendo DS:lle. Tämä kytketään koneen Game Boy Advance-pelien porttiin. Ensimmäinen Rumble Pakia tukenut peli oli *Metroid Prime Pinball*, jonka mukana Rumble Pakia myös myytiin.